**Abu Bakr al-Baghdadi** (أبو بكر البغدادي *ʾabū bakri l-baḡdādī*) (født 28. juli 1971 i Samarra i Irak, død 26. oktober 2019 i Idlib, Syria) var fra 2010-2019 leder av Den islamske staten Irak og Levanten (Daesh), en militant, islamistisk terrorgruppe i vestre Irak, Libya, nordøstre Nigeria og Syria.

Han fulle navn var **Ibrahim ibn Awwad ibn Ibrahim ibn Ali ibn Muhammad al-Badri al-Samarrai** (إبراهيم ابن عواد ابن إبراهيم ابن علي ابن محمد البدري السامرائي  DIN: *Ibrāhīm al-Badrī*. Han er også kjent under navnet **dr. Ibrahim**, **Abu Du'a**, أبو دعاء, *ʾabū duʿāʾ*, og, av hans tilhengere, **Kalif Ibrahim**, خَلِيفَةُ إِبْرَاهِيم *ḵalīfatu ʾibrāhīm*. På arabisk betyr *ibn* sønn av, og *abu* betyr *far til*. Det er en utbredt arabisk navneskikk at sønner tar sin fars navn på denne måten. Likeledes omtales ofte menn med sønner som *abu* + navnet på den eldste sønnen. «Abu Du'a» vil derfor gi arabisktalende forståelsen av at dette er en mann hvis eldste sønn heter Du'a.

Bakgrunn
--------

Han var leder av terrororganisasjonen den Islamske staten (IS, eller Daesh), tidligere kalt den islamske staten i Irak og Levanten (ISIL). Baghdadi skal ha blitt født i 1971 i byen Samarra, som ligger nord for den irakiske hovedstaden Baghdad. Han vokste opp som den yngste gutten i en brødreflokk på tre. I 1980 brøt det ut krig mellom Iran og Irak; denne krigen varte fram til 1988 og skal ha preget slutten av barndommen til Baghdadi. I 1989 flyttet han sammen med familien fra Samarra og inn til Bagdhad. Her skal han en gang på midten av 1990-årene ha meldt seg inn i den irakiske avdelingen av det muslimske brorskapet, en organisasjon han skal ha forlatt i år 2000, da han betraktet den som for lite handlekraftig.

Islamske studier
----------------

I 1998 skal Bagdhadi ha påbegynt studier ved Saddam-universitet for islamske studier i Baghdad. Her skal han ha fullført en bachelorgrad og senere mastergrad. I 2006 skal han ha fullført en doktorgrad med tema tajwid, som omhandler de regler som gjelder ved høytlesning av koranen. Under sine studier skal Baghdadi ha finpusset sin uttale og offentlige fremføring.

Fotballinteresse
----------------

I likhet med flere andre kjente jihadister som Osama Bin Laden og Abu Mohammed al-Golani (lederen av Nusrafronten) skal Baghdadi ha vært svært fotballinteressert. På begynnelsen av 2000-tallet skal han ha stiftet et fotballag for medlemmene av moskeen han frekventerte, med seg selv som kaptein.

Jihadistisk karriere
--------------------

I 2003 begynte Baghdadi sin jihadistiske karriere med et kortvarig engasjement i en liten milits som het *Ahl al-Sunnah wa al-Jamaah.* Militsen ble opprettet som en direkte konsekvens av den amerikanske okkupasjonen av Irak i april 2003. Baghdadi sin rolle i organisasjonen var som øverste leder for dens shariaråd. I januar 2004 ble Baghdadi arrestert av amerikanske soldater utenfor Fallujah. Han ble plassert i det amerikanske militærfengselet «Camp Bucca», hvor han ble sittende fram til 6. desember 2006. Bak Camp Bucca sine murer skal Baghdadi ha knyttet kontakt med flere andre prominente jihadister, blant dem Abu Muhammed al-Adnani, som skulle bli den profilerte talsmannen til ISIL og Abu Abdulrahman al-Bilawi, som er medlem av ISILs shuraråd. I fengselet fikk Baghdadi rollen med å lede fredagsbønnen. Han ble også brukt av de amerikanske fengselsmyndighetene til å megle i konflikter mellom andre innsatte. Før sin løslatelse i 2006 ble Baghdadi vurdert av de amerikanske militærmyndighetene til å utgjøre en lav sikkerhetsrisiko.[]

Etter løslatelsen fra Camp Bucca i 2006 var Baghdadi med på å starte en ny ekstremistgruppe som fikk navnet *Jaish Ahl al-Sunnah.* I denne gruppen fungerte Baghdadi som lederen av shariakomiteen. Etter Abu Musab al-Zarqawi sin død i 2006 ble Baghdadi sin gruppe med i konglomeratet av opprørsgrupper i Irak som var organisert under *Majilis Shura-*rådet, organisasjonen som senere samme år ble til ISI (den islamske staten i Irak). Her hadde Baghdadi posisjoner i både shura- og shariarådet. I 2010 ble den daværende lederen av ISI, Abu Omar al-Baghdadi, drept i et amerikansk luftangrep. Baghdadi ble da utnevnt til emir (leder) for gruppen. I 2013 involverte gruppen seg i borgerkrigen i Syria og byttet da navn til ISIL, før den erklærte sitt kalifat med Baghdadi som kalif den 29. juni 2014.

I 2019 tok han sitt eget liv ved å utløse en bombevest da amerikanske spesialstyrker gikk til angrep mot hans tilholdssted i Idlib nordvest i Syria.

Referanser
----------

1. ↑   Fox News Channel, «ISIS leader al-Baghdadi confirmed dead after apparent suicide during U.S. operation: sources», verkets språk engelsk, utgitt 27. oktober 2019, besøkt 28. oktober 2019[Hentet fra Wikidata]
2. ↑  *Abu Bakr al-Baghdadi emerges from shadows to rally Islamist followers* (*The Guardian*, 6. juli 2014)
3. ↑  "Wanted: Abu Du’a; Up to $10 Million". Rewards for Justice. Hentet 8. oktober 2011.
4. ↑  "ISIS Spokesman Declares Caliphate, Rebrands Group as "Islamic State"". SITE Institute. 29. juni 2014. Hentet 29. juni 2014.
5. ↑  Moubayed, Sami (2015). *Under the black flag*. New York: I.BTauris. s. 99.
6. 1 2 3  Moubayed, Sami (2015). *Under the black flag*. New York: I.B Tauris. s. 103.
7. ↑  Mubayed, Sami (2015). *Under the black flag*. New York: I.B Tauris. s. 104.
8. ↑  Atwan, Abdel Bari (2015). *ISLAMIC STATE, The digital caliphate*. Oakland, California: University of California Press. s. 116.
9. ↑  Atwan, Abdel Bari (2015). *ISLAMIC STATE, The digitale caliphate*. Oakland, California: University of California press. s. 215.
10. ↑  NTB (28. oktober 2019). «Medier: Abdullah Qardash er IS' nye leder». *www.abcnyheter.no* **(norsk)**. Besøkt 14. november 2020.

Eksterne lenker
---------------

* (en) Abu Bakr al-Baghdadi – kategori av bilder, video eller lyd på Commons Rediger på Wikidata
* (en) Abu Bakr al-Baghdadi på Internet Movie Database Rediger på Wikidata

  


|  |  |
| --- | --- |
| Oppslagsverk/autoritetsdata | Store norske leksikon **·** Brockhaus Enzyklopädie **·** Nationalencyklopedin **·** VIAF **·** GND **·** SUDOC **·** Munzinger (iba)
 |